פירוש נוסף ערך זה עוסק בסרט הקולנוע הישראלי. אם התכוונתם לגן ברמת גן, ראו גן שאול.

**גן קופים** (באנגלית: **The Monkey House**) הוא סרט קולנוע ישראלי בבימויו של אבי נשר, אשר יצא לאקרנים בספטמבר 2023 בהשראת סיפורו האמיתי של ראובן קריץ, כפי שתיאר אלי אשד בבלוג שלו. הסרט מתאר סופר בסוף שנות ה-80 שנדחק מתשומת הלב ומנסה למצוא את מקומו מחדש.

עלילה
-----

הסרט מתחיל בדצמבר 1989, כשאמיתי קריב (אדיר מילר) מגיע עם חברו אבשה (יניב ביטון) להלווייתו של יריב נאמן, בעלה של תמר נאמן (שני כהן), חברתם מימי הקיבוץ. במקביל מתבשר קריב שחוקרת ספרות מקולורדו, גל שנער, תבצע אודותיו את עבודת הדוקטורט שלה שתצא בהמשך כספר. הוא מבשר זאת לתמר, שאינה יודעת שהיא השראתו לכתיבה במשך כל השנים.

בתל אביב, מרגו מאי (סוזנה פפיאן) מחפשת עבודה כדי לחסוך כסף ולטוס ללוס אנג'לס, שם היא שואפת לפצוח בקריירת משחק. בינתיים היא גרה אצל אחותה (כרמל נצר) ובעלה רזי (אבי סרוסי). באחד הערבים היא פוגשת בכניסה למועדון את אמיר חדד (עלא דקה), במאי ישראלי ששב מרומא לביים בישראל סרט דוקומנטרי. איתו נמצאת נאורה (שירה נאור), המפיקה שלו.

אמיתי מעסיק את מרגו כעוזרת אישית לקראת בואה של שנער, אך אירוע רפואי מונע מחוקרת הספרות להגיע ארצה. קריב ומאי מגבשים תוכנית לפיה מרגו תתחזה לגל שנער ותבצע את הראיונות החסרים לעבודת הדוקטורט. קריב מציע לה לגור בקומה העליונה של ביתו אותו ירש מדודו הרופא ברמת גן, ליד גן הקופים (גן שאול). הם משנים את זהותה החיצונית של מרגו כדי שתתאים למראה של שנער.

מרגו, בכסות של חוקרת הספרות גל שנער, מראיינת אישים שונים אודות קריב, ביניהם מבקר הספרות אוריה חרמון (ערן זרחוביץ') שאינו מעריך את ספריו. לפני הראיון היא פוגשת את אמיר חדד המראיין את חרמון לצורך סרטו על ספרות משני צדדי הסכסוך הישראלי-פלסטיני. אמיר ונאורה מזהים את מרגו אך לא זוכרים מהיכן, חושדים בזהותה, ומחליטים לנסות ולברר אם אכן קיימת באוניברסיטת קולורדו חוקרת בשם גל שנער. באמצעות חרמון, אמיר מבקש ממרגו להיפגש עימו ולהתראיין לסרטו.

מרגו נפגשת עם אמיר, הם מזהים קווים מקבילים זה בזו. בעצת אמיתי, היא מציעה לראיין לסרט את קריב בקיבוץ בו גדל. אמיתי מציע לתמר להתלוות אליו ואמיר מציע למרגו להתלוות גם כן. הם ישנים בקיבוץ בביתו של אבשה ובלילה מתגנבים מרגו ואמיר לבריכה של הקיבוץ ומתנשקים שם. ביום למחרת, אמיתי מתראיין לסרט ונאורה מקבלת וידוא כי אכן קיימת חוקרת בשם גל שנער בקולורדו.

אמיר צריך לעזוב את הארץ ומציע למרגו לבלות איתו את הלילה האחרון, אך אמיתי מתערב ומציין את בעלה (של גל שנער). מרגו בכל זאת לוקחת מאמיר ספר אודות פאזוליני. מרגו מנסה להתקשר לאמיר בטרם יעזוב את הארץ בחזרה לאיטליה ומזהה את תמונתה של גל שנער במכולת השכונתית, ממנה היא מנסה להתקשר. היא מגלה כי המופיעה בתמונה היא בתו של בעל המכולת, שאכן לומדת בקולורדו אך כלכלה. מרגו מעמתת את קריב עם בדיית הסיפור וכתיבת הדוקטורט על עצמו בעצמו וקריב מטיח בה שסופרים יעשו הכל כדי לקבל תשומת לב.

מרגו משתכנעת וממשיכה בשיתוף הפעולה, אף על פי שאמיר מגיע להיפרד ממנה בביתו של קריב. הספר יוצא לאור, קריב מעניק לתמר את המהדורה המוקדמת לקריאה והיא מבינה את רגשותיו כלפיה אחרי כל השנים.
תמר ואמיתי מתקרבים ואף עוברים לגור ביחד. בנובמבר 1990 חוזרת מרגו מלוס אנג'לס ארצה ועוצרת ברומא כדי להחזיר לאמיר את הספר שלקחה. אמיר מגלה לה שגילה שהיא מתחזה בשיחה עם גל שנער האמיתי. היא מתנצלת בפניו והם מבלים לילה ביחד לאחר שהוא חושף שהוא ערבי מחיפה והיא חושפת בפניו את זהותה האמיתית.

השנים חולפות ובשנת 1993 יוצא סרט איטלקי בבימויו של חדד ובכיכובה של מרגו עם פרשה המזכירה בדיוק את סיפורו של קריב, על שחקנית המתחזה לחוקרת כדי להשיב אותו לאור הזרקורים. בסרט עצמו, מצטייר קריב כמניפולטור ופוגעני כלפי תמר. קריב ותמר צופים בסרט ותמר עוזבת אותו לאחר הצפייה. מרגו מגיעה לארץ ומאיימת לחשוף בפני חרמון כי הסיפור מבוסס על קריב. קריב מתכנן לעבור לחוץ לארץ, כשאבשה מגיע לבקרו. קריב מסביר לאבשה למה נהג כך ומזכיר שגם אבשה מסתיר סוד, בגינו הוא מגיע פעם בחודש בסתר להתארח אצלו בדירה.

אבשה יוצא מהארון בפני תמר ומסביר לה למה אמיתי נהג כך. תמר בתורה, פונה למרגו ומניאה אותה ברגע האחרון מלחשוף את הסיפור האמיתי של קריב. מרגו משתכנעת ותמר חוזרת אל קריב.

כעבור עשור, בשנת 2003, מגיעים תמר וקריב בחג המולד לחיפה, אמיתי אפילו לא העז להחזיק את ידה מאז. הם פוגשים במקרה את אמיר ואת מרגו. מרגו משכנעת את אמיתי להתקרב לתמר והם אוחזים ידיים ברגע האחרון של הסרט.

שחקנים ודמויות
--------------

| שם השחקן/ית | שם הדמות | אודות הדמות |
| --- | --- | --- |
| אדיר מילר | אמיתי קריב | סופר מצליח משנות ה-60 שכוכבו דעך |
| סוזנה פפיאן | מרגו מאי (מרגלית מימון)/גל שנער | בחורה צעירה שחולמת להיות שחקנית |
| שני כהן | תמר נאמן | חברת ילדות מהקיבוץ של אמיתי ואבשה |
| יניב ביטון | אבשה | חבר ילדות מהקיבוץ של תמר ואמיתי |
| עלא דקה | אמיר חדד | במאי ישראלי שלמד ברומא |
| שירה נאור | נאורה | המפיקה של אמיר |
| תום אפלבאום | ניסו | מנהל המועדון |
| כרמל נצר | זהבה | אחותה של מרגו |
| ערן זרחוביץ' | אוריה חרמון | מבקר ספרות ביקורתי ונוקב |
| אבי סרוסי | רזי | בעלה של זהבה, גיסה של מרגו |
| עידן ברקאי | מני שילון | מנחה תוכנית אירוח |
| רינה מצליח | מבקרת ספרות | מרגו מראיינת אותה בתור גל שנער |

קישורים חיצוניים
----------------

* "גן קופים", במסד הנתונים הקולנועיים IMDb (באנגלית)
* טריילר הסרט

הערות שוליים
------------

1. ↑  אלי אשד, הזהויות הבדויות של ראובן קריץ, באתר המולטי יקום של אלי אשד, ‏2008-02-09
2. ↑  אלי אשד, פוסט בפרופיל הפייסבוק של אשד, באתר Facebook, ‏29/9/2023

| סרטי אבי נשר |
| --- |
| 

|  |
| --- |
| הלהקה (1978) • דיזנגוף 99 (1979) • הפחדנים (1980) • ‏She‏ (1982) • זעם ותהילה (1984) • שוברים (1985) • פצצת זמן (1991) • דופלגאנגר (1993) • ‏Savage‏ (1995) • ‏Merenary‏ (1997) • חוקר המס (1998) • ‏Raw Nerve‏ (1999) • פולחן (2001) • סוף העולם שמאלה (2004) • אוריינטל (2005) • הסודות (2007) • פעם הייתי (2010) • פלאות (2013) • החטאים (2016) • סיפור אחר (2018) • תמונת הניצחון (2021) • גן קופים (2023) |

 |